- ეს დაპირისპირება აშკარად უარყოფით შთაბეჭდილებას ტოვებს. მიმაჩნია, რომ რაც ამ თვალსაზრისით ხდება, დიდწილად ხელისუფლების გამოუცდელობის ბრალია. ეს არ არის პირველი შემთხვევა, როდესაც ბატონი ბიძინა და ხელისუფლების რიგი წარმომადგენლები ექსპერტებისა თუ არასამთავრობო ორგანიზაციათა წარმომადგენლების გამოთქმული კრიტიკით უკმაყოფილო არიან. მადლობა ღმერთს, რომ ამ განცხადებებს ძალადობრივი მოქმედებები და დაწიოკება არ მოჰყვა და აზრის გამოხატვის ფარგლებს არ სცდება, აზრის გამოთქმის უფლება კი ყველას აქვს. შეგახსენებთ, თავის დროზე, პრემიერობისას, ივანიშვილმა ექსპერტები დაგვიბარა და პირდაპირ ეთერში, ყოველგვარი გაფრთხილების გარეშე დაიწყო ჩვენთან იმის გარკვევა, რატომ ვიყავით ხელისუფლების მიმართ კრიტიკულები. თუმცა აღმოჩნდა, რომ ყველაფერი, რაზეც კრიტიკული აზრი გვქონდა, დღეს ხელისუფლებასაც სერიოზულად აწუხებს. მოკლედ, უჭირს ამ ხელისუფლებას კრიტიკასთან შეგუება.